
Comisia pentru muncă şi protecţie socială 



Nr.27/198/15 mai 2003
RAPORT

asupra propunerii legislative pentru completarea art.4 (3) lit.b) din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea art.4 (3) lit.b) din Codul Muncii, trimisă cu adresa nr.208 din 14 aprilie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea literei b) a alineatului (3) al articolului 4 din Legea nr.53/2003 - Codul Muncii.
Comisia propune Plenului respingerea propunerii legislative din următoarele considerente:
1. Modificarea lit.b) a alin.(3) al art.4 nu poate fi reţinută întrucât aceasta se regăseşte implicit, atât în principiile constituţionale cât şi în textul art.13 al Legii nr.53/2003 – Codul Muncii.
2. Potrivit prevederilor art.45 din Constituţie, copiii şi tinerii se bucură de un regim special de protecţie şi de asistenţă în realizarea drepturilor ce le revin, iar folosirea lor în activităţi care le-ar dăuna sănătăţii, moralităţii sau care le-ar pune în primejdie viaţa ori dezvoltarea normală sunt interzise, legea prin care se stabilesc obligaţiile civice a căror îndeplinire nu constituie muncă forţată, la care face referire textul supus modificării, a fost elaborată şi adoptată cu respectarea acestor principii constituţionale.
3. Modificarea propusă cuprinde dispoziţii care se regăsesc implicit şi în cuprinsul art.13 alin.(2) din Codul Muncii, în care se prevede în mod expres că „persoana fizică poate încheia un contract de muncă în calitate de salariat şi la împlinirea vârstei de 15 ani, cu acordul părinţilor sau reprezentanţilor legali, pentru activităţi potrivite cu dezvoltarea fizică, aptitudinile şi cunoştinţele sale, dacă astfel nu îi sunt periclitate sănătatea, dezvoltarea şi pregătirea profesională”, iar la alin.(3) al aceluiaşi articol este prevăzută interzicerea încadrării în muncă a persoanelor sub vârsta de 15 ani.
La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 14 mai 2003, Comisia propune respingerea acesteia cu 11 voturi pentru şi 4 împotrivă.

